ดอกเบี้ยลงได้อีก!เชียร์ลงทุนยาว
บลจ.กสิกรไทย เชื่อดอกเบี้ยยังลงได้อีก แนะลงทุนตราสารหนี้อายุ 6-12 เดือน ล็อกผลตอบแทน
9 ม.ค. 2556

บลจ.กสิกรไทย เชื่อดอกเบี้ยยังลงได้อีก แนะลงทุนตราสารหนี้อายุ 6-12 เดือน ล็อกผลตอบแทน
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า แนวโน้มอัตราผลตอบแทนของตราสารหนี้ระยะสั้นยังคงมีแนวโน้มที่จะปรับตัวลดลงไปจนถึงกลางปีนี้ ดังนั้นการลงทุนในกองทุนตราสารหนี้แบบที่มีกำหนดระยะเวลา จึงควรที่จะลงทุนในตราสารหนี้ที่มีอายุตั้งแต่ 6 เดือน ถึง 1 ปี เพื่อล็อกอัตราผลตอบแทนไว้ก่อน
นายจุมพล สายมาลา ประธานเจ้าหน้าที่บริหาร บลจ.ไอเอ็นจี (ประเทศไทย) แนะนำให้ลงทุนในตราสารหนี้ระยะกลาง-ยาว และเพิ่มน้ำหนักการลงทุนในตราสารหนี้เอเชียและกลุ่มประเทศเกิดใหม่ด้วย เนื่องจากมีโครงสร้างเศรษฐกิจที่แข็งแกร่ง
พร้อมกันนี้ วันที่ 8-14 ม.ค. บลจ.กสิกรไทย เปิดขายกองทุนตราสารหนี้ต่างประเทศ 3 กองทุน อายุ 3 เดือน 6 เดือน และ 1 ปี โดยคาดว่าจะให้ผลตอบแทน 2.8% 2.95% และ 3.25% ต่อปี ตามลำดับ
ในช่วงเวลาเดียวกัน บลจ.กรุงศรี เปิดขายกองทุนเปิดกรุงศรีตราสารหนี้ 6M51 อายุ 6 เดือน ลงทุนในตราสารหนี้ทั้งในประเทศและต่างประเทศ คาดผลตอบแทน 2.95% ต่อปี
วันที่ 9 ม.ค. บลจ.แอสเซท พลัส เปิดขายกองทุนเปิดแอสเซทพลัสแอ็คทีฟตราสารหนี้ 4 มีนโยบายลงทุนตราสารหนี้ในประเทศ อายุ 3 เดือน คาดว่าจะให้ผลตอบแทน 2.95% ต่อปี